Der bygges på livet løs i Sofiendal i Aalborg. Det betyder masser af nye tagrender og parkeringsområder som samler en masse regnvand sammen. Og det vand skal væk. - Vi kan, af naturhensyn, ikke bare tage vandet og så fosse det ud i Limfjorden. Så skader vi det marine miljø, der er derude, siger projektleder Peter Hoy fra Aalborg Kommune. Derfor har man indtænkt en række af bassiner i områder, som opsamler vandet og holder det tilbage. - Der kommer en stor mængde regnvand fra området her oppe i Sofiendal, og så løber det ned og bliver forsinket i de her bassiner, som bliver større og større. Inden vi leder det ud i grøften her i et rør på cirka 20 cm, siger projektleder Peter Hoy fra Aalborg Kommune. De store regnvandsbassiner bliver en del af et nyt grønt område til glæde for beboerne. - Det er en win-win situation. Vi kan håndtere vandet, samtidig med at vi kan gøre det anvendeligt for både beboerne, der er herude og også offentligheden i al almindelighed, siger projektleder Peter Hoy. Anlægget bliver bygget så stort, at det i fremtiden kan håndtere overfladevandet fra hele Sofiendal bydelen i Aalborg.

Opsummering:
Vi får mere og mere regn i årene, der kommer, og det skal tænkes ind, når vi bygger nyt. I et nyt boligområde i Aalborg er man lige nu i gang med at anlægge en såkaldt klimapark, som skal opsamle regnvand.